**РЕШЕНИЕ № ПВ – 77 – ПР/2015 год.**

**за преценяване на необходимостта от извършване на оценка на въздействието върху околната среда**

**На основание**: чл.93, ал.1 и ал.5 от Закона за опазване на околната среда (ЗООС); чл.7 ал.1 и чл.8, ал.1 от *Наредбата за условията и реда за извършване на оценка на въздействието върху околната среда* (Наредба за ОВОС), чл.31, ал.4 и ал.6 от Закона за биологичното разнообразие (ЗБР); чл.40, ал.3 и ал.4, във връзка с чл.2, ал.1, т.1 от *Наредбата за условията и реда на извършване на оценка за съвместимостта на планове, програми, проекти и инвестиционни предложения с предмета и целите на опазване на защитените зони* (Наредба за ОС), представена писмена документация от Възложителя по Приложение № 2 към чл.6 от Наредбата за ОВОС и по чл.10, ал.1 и ал.2 от Наредбата за ОС, становища от РЗИ Пловдив и БД ИБР Пловдив

 **Р Е Ш И Х**

**да не се извършва** оценка на въздействието върху околната среда за **инвестиционно предложение:** **„Изграждане на един брой тръбен кладенец с цел захранване на система за поливане на насаждения от шипки, къпини и малини“**, което няма вероятност да окаже значително отрицателно въздействие върху природни местообитания, популации и местообитания на видове, предмет на опазване в защитени зони

**Местоположение: в поземлен имот с № 228014, землище на с. Кръстевич, Община Хисаря.**

Възложител: „Прайм Фрутс” ООД

**Характеристика на инвестиционното предложение:**

Инвестиционното предложение предвижда изграждане на един тръбен кладенец с дълбочина до 65,0m. Подземните води от тръбния кладенец ще се използват за поливане на по-горе описаните насаждения. Тръбният кладенц ще разкрие кватернерния водоносен хоризонт от водно тяло „Порови води в Кватернер – Горнотракийска низина“, с код BG3G000000Q013.

Съоръжението ще бъде изградено след получаване на разрешително за ползване на воден обект за изграждане на водовземни съоръжения на подземни води от Басейнова дирекция за управление на водите – Източнобеломорски район.

Тръбният кладенец ще обслужва нуждите от води за напояване на 21000 броя корена от капини, малини и шипки разположение на приблизителна площ 70дка.

Не се предвижда промяна на пътна инфраструктура. Достъпът до обекта ще се осъществява по съществуващата такава.

Имотът, предмет на инвестиционното предложение **не попада** в границите на защитени зони от мрежата НАТУРА 2000 и в защитени територии, съгласно Закона за защитените територии. С реализацията на инвестиционното предложение не се очаква унищожаване, увреждане или влошаване състоянието на видове, предмет на опазване на най-близката защитена зона BG0001039 „Попинци”, за опазване на природните местообитания и на дивата флора и фауна, приета с Решение №661/16.10.2007 г. на Министъра на околната среда и водите (ДВ бр.85/2007г.).

Инвестиционното предложение попада в обхвата на т.2, буква „г” от Приложение № 2 на Закона за опазване на околната среда /ДВ.бр.91, 2002 год./ и чл.2, ал.1, т. 1 от Наредбата за ОС.

**мотиви:**

 **I. Характеристика на предлаганото строителство, дейности, технологии: обем, производителност, мащабност, взаимовръзка и кумулиране с други предложения, ползване на природни ресурси, генерирани отпадъци, замърсяване и дискомфорт на околната среда, както и риск от инциденти.**

Изграждането на тръбни кладенци е съпроводено с извършване на сондажни работи. За целта ще бъде използвана сондажна апаратура УРБ 3А3 с права циркулация на промивката. Необходимите среднодневни водни количества за добив са до 3 l/s. За осигуряване на тези количества ще бъде изграден един тръбен кладенец с дълбочина до 65,0м

Необходимите средноденонощни и годишни водни обеми са съответно:

- Дневен воден обем – 210 m3/d;

- Годишен воден обем – 17 640 m3 (84 дни х 210 m3/d).

- Проектен средноденонощен дебит на тръбния кладенец – Qпр=2,4 л/с.

- Максимално водно количество - Qмах=4,0 л/с.

* Всички дейности по време на реализацията на инвестиционното предложение ще се осъществяват единствено в границите определени за ползване и няма да излизат с влиянието си извън тях.
* Предвиденият сондажен кладенец ще бъде изграден след получаване на разрешително за ползване на воден обект с изграждане на водовземно съоръжение за подземни води.
* При строителството се очаква известно шумово натоварване на околната среда. То ще бъде минимално, локализирано в рамките на ограничен район.
* За обслужването на обекта ще се използва съществуващата пътна инфраструктура без промяна и без изграждане на нова.

 **II. Местоположение в това число чувствителност на средата, съществуващото ползване на земята, относително наличие на подходящи територии, качеството и регенеративната способност на природните ресурси в района:**

Общата площ на имота в който ще се реализира инвестиционното намерение е 41,9 дка., представляващи имот № 228014, с.Кръстевич, Община Хисаря . Площадката която ще бъде заета по време на изпълнението на инвестиционното предложение попада напълно в площа на имота и ще е с размери равни на мястото необходимо за разполагане на сондажната техника, обслужващата механизация и утаячните ями

(приблизителна площ 70- 100 м2 ).

* В резултат от реализирането на инвестиционното предложение в т. ч. изграждане на сондажния кладенец и последващата експлоатация, не се очаква нарушаване на качеството и регенеративната способност на природните ресурси в района.
* Инвестиционното предложение ще се реализира извън границите на защитени зони, съгласно чл. 5 от Закона за биологичното разнообразие.
* Инвестиционното предложение ще се осъществи извън границите на защитени територии, съгласно Закона за защитените територии.
* С реализацията на инвестиционното предложение не се засяга и не се очаква влошаване състоянието на предмета на опазване на най-близката защитена зона BG0001039 „Попинци”.

**III. Способността за асимилация на екосистемата в естествената околна среда**:

* Във връзка с поискано становище,определящо степента на значимост на въздействието и риска за човешкото здраве, с писмо изх. № 3538/17.06.2015г., РЗИ- Пловдив е потвърдила липсата на здравен риск при реализация на инвестиционното предложение.
* С писмо изх. № КД-04-64/16.03.2015г. БД ИБР Пловдив е дала заключение за допустимост на инвестиционното предложение от гледна точка на ПУРБ на ИБР и постигане целите на околната среда, като е определила максимална дълбочина за водовземане на не повече от 25м.

**IV. Характеристика на потенциалните въздействия-териториален обхват, засегнато население, включително трансгранични въздействия, същност, големина, комплексност, вероятност, продължителност, честота, обратимост**:

* Териториалният обхват на въздействие в резултат на строителството и експлоатацията на инвестиционното предложение е ограничен и локален в рамките на разглеждания имот.
* При спазване на технологичните изисквания не се очаква неблагоприятно въздействие върху компонентите и факторите на околната среда и върху човешкото здраве.
* Въздействието в резултат на експлоатацията на бъдещия обект ще бъде дълготрайно, съгласно срока на експлоатацията му.

**V. Обществен интерес към предложението за строителство, дейности или технологии :**

Възложителят е уведомил за своето инвестиционно предложение кметовете на Община Хисар и с. Кръстевич, както и засегнатото население чрез обяви на информационно табло и общински сайт. Осигурен е обществен достъп до информацията по приложение № 2 по реда на чл. 6, ал. 9 от Наредбата за ОВОС. Към момента на издаване на настоящото решение не са изразени устно или депозирани писмено жалби, възражения и становища срещу реализацията на инвестиционното предложение.

**При спазване на следното условие:**

Дълбочината на предвиждания сондажен кладенец да не надвишава 25м.

**Настоящото Решение се отнася само за конкретно заявеното предложение и в посочения капацитет**.

**Решението не отменя задълженията на Възложителя за изпълнение на изискванията на Закона за опазване на околната среда и други специални закони и подзаконови нормативни актове и не може да служи като основание за отпадане на отговорността съгласно действащата нормативна уредба.**

**При промяна на инвестиционното предложение, на Възложителя или на някои от обстоятелствата, при които е било издадено настоящето Решение, Възложителят /новият Възложител/ трябва да уведоми РИОСВ гр. Пловдив до 14 дни след настъпване на измененията.**

**Настоящото Решение губи правно действие, ако в срок 5 години от датата на влизането му в сила не е започнало осъществяването на инвестиционното предложение.**

**Решението може да бъде обжалвано чрез РИОСВ-Пловдив пред Министъра на околната среда и водите и/или Административен съд – Пловдив в 14-дневен срок от съобщаването му на заинтересованите лица и организации по реда на Административнопроцесуалния кодекс.**

**Доц. Стефан Шилев 01.07.2015г.**

*Директор на РИОСВ - Пловдив*